KLASA: UP/I-034-02/24-01/56

URBROJ: 711-02-01/02-2024-6

Zagreb, 18. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo-Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznice Tanje Gregurović, OIB:** **………………..**, **direktorice trgovačkog društva RADIO HRVATSKO ZAGORJE-KRAPINA d.o.o.**, pokrenutom po službenoj dužnosti na radnom sastanku 03. srpnja 2024.g. pod KLASA: UP/I-034-02/24-01/56, na 62. sjednici održanoj 18. listopada 2024., donosi sljedeću

**ODLUKU**

1. **Obveznica Tanja Gregurović, direktorica trgovačkog društva RADIO HRVATSKO ZAGORJE-KRAPINA d.o.o., propustom da na drugu osobu prenese upravljačka prava na temelju udjela u vlasništvu (kapitalu) trgovačkog društva RADIO HRVATSKO ZAGORJE-KRAPINA d.o.o. u kojem obveznica ima više od 5% dionica odnosno udjela u vlasništvu, počinila je povredu članka 19. stavka 1. ZSSI-a.**
2. **Za povredu ZSSI-a, opisanu pod točkom I. ove izreke, obveznici Tanji Gregurović izriče se opomena.**

Obrazloženje

Povjerenstvo je dana 07. svibnja 2024.g. protiv obveznice Tanje Gregurović na temelju vlastitih saznanja otvorilo predmet vezano za moguće neprenošenje upravljačkih prava u trgovačkom društvu RADIO HRVATSKO ZAGORJE-KRAPINA d.o.o. na drugu osobu.

Povjerenstvo je uvidom u Registar obveznika, koji ustrojava, utvrdilo da obveznica dužnost direktorice trgovačkog društva RADIO HRVATSKO ZAGORJE-KRAPINA d.o.o., u smislu ovog Zakona, obnaša od 25. prosinca 2021.g. S obzirom na navedeno, a sukladno članku 3. stavku 1. točki 40. ZSSI-a, u obvezi je postupati sukladno odredbama ZSSI-a kao obveznica u smislu istoga Zakona.

Povjerenstvo je uvidom u dostavljene imovinske kartice obveznice utvrdilo kako je ista imatelj 17,57 % udjela u trgovačkom društvu RADIO HRVATSKO ZAGORJE-KRAPINA d.o.o. te da u odnosu na iste nije prenijela upravljačka prava na drugu osobu.

Nakon prikupljenih podataka Povjerenstvo je na stručnom radnom sastanku Povjerenstva održanom dana 03. srpnja 2024. utvrdilo postojanje pretpostavki za pokretanje postupka radi moguće povrede članka 19. st. 1. ZSSI-a te je o istome obavijestilo obveznicu obaviješću KLASA: UP/I-034-02/24-01/56, URBROJ: 711-02-01/02-2024-03. Navedenom obavijesti obveznica je pozvana da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Povjerenstvo ističe kako se obveznica očitovala na utvrđenja iz predmetne obavijesti u bitnom objašnjavajući vlasničku strukturu kao i okolnosti i problematiku njezinog nastajanja 1995.g. te ističući kako njezino glasanje na Skupštini koja se održala 2021.g. nije moglo utjecati na odluke jer kada bi se njezinih 17,57% glasova izdvojio od ukupnih prisutnih glasova sve bi odluke i onako bile donijete s preko 50% ukupnih glasova vlasnika osnivačkih prava. Obveznica ujedno ističe kako je još prošle godine ostvarila uvjete za starosnu mirovinu ali da društvu nedostaju djelatnici pa je i dalje ostala raditi pritom ističući kako njezina plaća trenutno iznosi 1.053, 40 eura neto.

Čl. 19. st. 1. ZSSI-a je propisano da obveznik koji ima 5% i više dionica odnosno udjela u vlasništvu ( kapitalu trgovačkog društva) za vrijeme obnašanja javne dužnosti mora prenijeti svoja upravljačka prava na temelju udjela u kapitalu društva na drugu osobu, osim na osobe iz čl. 5. stavka 1. točke 6. ZSSI-a, ili na posebno tijelo.

U odnosnu na navedeno Povjerenstvo je utvrdilo da obveznica prilikom stupanja na dužnost nije prenijela upravljačka prava na drugu osobu unatoč činjenici što je u navedenom trgovačkom društvu ista ostvarila 17,57% udjela.

Slijedom navedenog, Povjerenstvo je utvrdilo da je takvim svojim postupanjem obveznica u povredi odredbe čl. 19. st. 1. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da protiv obveznice do sada nisu vođeni postupci pred Povjerenstvom, da je obveznica ostvarila uvjete za mirovinu te da se radi o specifičnoj strukturi društva u kojoj su sami zaposlenici ujedno i imatelji poslovnih udjela.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Tanja Gregurović, osobnom dostavom
2. Objava na mrežnim stranicama Povjerenstva nakon uredne dostave obvezniku
3. Pismohrana